KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2012. január 25-i rendkívüli ülésére)

TÁRGY:   INGATLAN      ÉRTÉKESÍTÉSE     A    KISKŐRÖSI    EVANGÉLIKUS EGYHÁZKÖZSÉG RÉSZÉRE 

Az Evangélikus Egyházközség a fenntartásában működő Jó Pásztor Evangélikus Szeretetotthont pályázati úton bővíteni, illetve fejleszteni szeretné. A meglévő telek beépíthetőségi százaléka miatt telekvásárlásra van szükségük. Ennek érdekében megvásárolták a kiskőrösi 5109 hrsz-ú ingatlant, és szeretnék megvásárolni az önkormányzati tulajdonú, kiskőrösi 4850/2 hrsz-ú közútnak, a határozat-tervezet mellékletét képező változási vázrajzon csíkozással kiemelt 658,8 m2 nagyságú részét.

Az Egyházközség jelezte azt is, hogy a megvásárolni kívánt földterület a korábbiakban a tulajdonukat képezte, de az „útszélesítés céljából térítés mentesen” kisajátításra került. 

Kiskőrösi Város Településrendezési Terve szabályozási vonallal kötelező szabályozási elemként tartalmazza az Önkormányzat forgalomképtelen törzsvagyonát képező kiskőrösi 4850/2 hrsz-ú közút megosztását akként, hogy egyik része a továbbiakban az Lke-5 jelű lakóterület övezetbe tartozzon, fennmaradó része pedig közlekedési területként maradjon meg.

A mellékelt változási vázrajzon a telekhatárok a szabályozási tervben feltüntetettek szerint kerültek kialakításra. 

Az egyházközség akként nyilatkozott, hogy az 5109 hrsz-ú ingatlannak a változási vázrajzon rácsozással kiemelt 93,1 m2 nagyságú részét – a rendezési tervvel megegyező út telekhatárának kialakítása céljából – az Önkormányzatnak ajándékozzák.

A Polgármesteri Hivatal által vezetett ingatlanvagyon-kataszteri nyilvántartás szerint az út becsült forgalmi értéke négyzetméterenként 600,- Ft. Az Egyházközség vállalta az ezzel megegyező vételár megfizetését. A megvásárolni kívánt földterület jelenleg nem útként, hanem az Egyházközség által gondozott zöldterületként funkcionál.

Figyelemmel arra, hogy az önkormányzati földterület értékesítésével lehetőség nyílik a szeretetotthon bővítésére, továbbá arra, hogy az értékesítéssel kialakuló út telekhatára megegyező lesz a rendezési terv szerinti telekhatárral, a határozat-tervezetben foglaltak szerint javasolom a földrészlet 600,- Ft/m2 áron történő értékesítését, és a 93,1 m2 nagyságú földrészlet ajándékozására vonatkozó felajánlás elfogadását. 

Kiskőrös, 2012. január 23.


Domonyi László sk.


polgármester

HATÁROZAT-TERVEZET

1. A Képviselő-testület megállapítja, hogy Kiskőrösi Város Településrendezési Terve szabályozási vonallal kötelező szabályozási elemként tartalmazza az Önkormányzat forgalomképtelen törzsvagyonát képező kiskőrösi 4850/2 hrsz-ú közút megosztását akként, hogy egyik része a továbbiakban az Lke-5 jelű lakóterület övezetbe tartozzon, fennmaradó része pedig közlekedési területként maradjon meg. A mellékelt 16/4/2012 sz. változási vázrajzon a telekhatárok a szabályozási tervben feltüntetettek szerint kerültek kialakításra. 

2. A Képviselő-testület az 1. pontban foglaltakra figyelemmel, a kiskőrösi 4850/2 hrsz-ú ingatlannak a mellékelt változási vázrajzon csíkozással kiemelt részét üzleti vagyonná minősíti és azt telek-kiegészítés céljából értékesítésre kijelöli a Kiskőrösi Evangélikus Egyházközség részére, a vételár összegét négyzetméterenként 600,- Ft-ban állapítja meg.

3. A Képviselő-testület megállapítja, hogy a 2. pont alapján megkötésre kerülő adásvételi szerződés a nemzeti vagyonról szóló 2011. évi CXCVI. tv. 14. § (2) bekezdése szerinti – a Magyar Államot megillető – elővásárlási jog gyakorlását követően lép hatályba.

4. A Képviselő-testület a Kiskőrösi Evangélikus Egyházközség tulajdonát képező, jelenleg kiskőrösi 5109 hrsz-ú ingatlannak, a mellékelt változási vázrajzon rácsozással kiemelt, összesen 93,1 m2 nagyságú részére, Kiskőrös Város Önkormányzata javára, közút céljára tett ingyenes ajándékozását köszönettel elfogadja.

5. A Képviselő-testület felhatalmazza a polgármestert az adásvételi és az ajándékozási szerződés megkötésére.

